## La Generalitat ultima la construcció de la nova passarel·la d’Alcàsser després d’elevar la cota per a fer-la més resistent davant futures riuades

*** Vicente Martínez Mus ha visitat les obres en la infraestructura danyada per les inundacions a Alcàsser inclosa en el pla ‘Recuperem València’
* El titular de Medi Ambient ha aprofitat la trobada per a reafirmar el compromís de la Generalitat amb Alcàsser, a on du a terme diferents actuacions més enllà de les obres d’emergència associades a les inundacions**

El conseller de Medi Ambient, Infraestructures i Territori, Vicente Martínez Mus, ha visitat este dilluns les obres de la passarel·la ciclopedestre entre Picassent i Alcàsser a on ha remarcat el compromís del seu departament per “restablir la mobilitat i millorar les infraestructures introduint millores per a fer-les més resistents i elevar la quota davant futures riuades”.

Acompanyat per l’alcalde d’Alcàsser, Alberto Primo, el titular d’Infraestructures ha confirmat que, després de l’hissat i col·locació de l’estructura metàl·lica de la passarel·la, s’encara la fase final dels treballs amb l’objectiu que a l’octubre estiga oberta al públic.

Com ha detallat el conseller, esta actuació forma part d’un contracte per a les obres de reconstrucció de les diferents infraestructures danyades per les inundacions, en els termes municipals de Torrent, Picassent i Alcàsser i té un import estimat de 5.832.000 euros.

La reposició de la connexió ciclopedestre entre els dos municipis s’ha resolt mitjançant una nova passarel·la, d’ús compartit per a vianants i ciclistes, consistent en una estructura metàl·lica que s’alça sobre el barranc de Picassent i se sosté en els dos màrgens.

Com ha assenyalat Martínez Mus, la passarel·la s’ha dissenyat “amb criteris de resiliència”, d’una banda, les fonamentacions són profundes per a evitar el soscavament, s’ha previst la protecció de talussos i llit amb escullera. I, d’altra banda, s’ha elevat la rasant “de manera que la nova passarel·la es troba per damunt de la cota del nivell d’aigua”.

La passarel·la té 40 metres de longitud, està executada amb 31,4 tones d’acer estructural i la seua geometria és molt similar a la que substituïx. “Amb unes dimensions interiors de 3,35 metres d’altura i 4 metres d’ample, és lleugerament més ampla que l’anterior”, ha matisat el titular d’Infraestructures.

L’alcalde de la localitat ha destacat que amb la nova passarel·la es podrà recuperar la circulació per a vianants i ciclistes i “acostar els veïns a servicis bàsics com Metrovalencia o les activitats del poliesportiu”. En este sentit, ha agraït el treball de la Generalitat en matèria d’infraestructures, així com en altres matèries.

**Hissat de l’estructura**

Una vegada col·locada l’estructura metàl·lica s’està continuant amb l’execució del tauler de la passarel·la, que consistix en una llosa de formigó armat, i reconstrucció de les connexions amb els vials existents i la col·locació de la barana. Els treballs finalitzaran amb la protecció dels talussos i fons del llit del barranc de Picassent, en la zona d’afecció a la passarel·la amb escullera.

Estes actuacions formen part del pla ‘Recuperem València’ i s’inicien després que la Generalitat haja assumit les competències necessàries per a dur a terme obres de rehabilitació en més d’una vintena de localitats afectades, a causa de les dificultats dels municipis per a assumir els treballs i la necessitat de dur-os a terme com més prompte millor.

El conseller ha aprofitat la trobada per a reafirmar el compromís de la Generalitat amb Alcàsser, a on du a terme diferents actuacions més enllà de les obres d’emergència associades a les inundacions. Com a exemple, Martínez Mus ha destacat les millores en el transport per carretera en el marc del nou contracte de Metrobús.

De la mateixa manera, ha recordat que, després d’un acord amb l’Ajuntament, es confirma que ha quedat descartat el projecte de la depuradora en el municipi pel rebuig social, pel seu emplaçament en zona inundable i perquè hi ha alternatives tècniques molt més beneficioses per a garantir la qualitat de les aigües de l’Albufera.

Fecha: 08/09/2025